# *Iktatószám: KI/37506/2020/XV.*

# *K I V O N A T*

Budapest Főváros VII. kerület Erzsébetváros Önkormányzata Képviselő-testületének

**2020. július 22-án**

**09óra 00 perctől** megtartott **rendkívüli nyilvános**ülésének jegyzőkönyvéből

**Budapest Főváros VII. Kerület Erzsébetváros Önkormányzata Képviselő-testületének 582/2020 (VII.22.) számú Képviselő-testületi határozata Módosító indítvány elfogadásáról**

*(9 igen, 3 nem, 1 tartózkodás)*

Budapest Főváros VII. kerület Erzsébetváros Önkormányzatának Képviselő-testülete **elfogadja** Niedermüller Péter polgármester úr által a *„Döntés a „Belső-Erzsébetváros átfogó forgalomcsillapítása” pilot projektről”* című előterjesztéshez benyújtott módosító indítványt az alábbiak szerint:

**Niedermüller Péter:**

**Tisztelt Képviselő-testület!**

Az 5. napirendi pontban tárgyalandó a „Döntés a „Belső-Erzsébetváros átfogó forgalomcsillapítása” pilot projektről” tárgyú előterjesztéshez az módosító javaslatot terjesztem elő.

Az I. számú határozati javaslat szerint Budapest Főváros VII. Kerület Erzsébetváros Önkormányzatának Képviselő-testülete támogatja a „Belső-Erzsébetváros átfogó forgalomcsillapítása” pilot projekt - 2. mellékletben található Pilot Projekt átnézeti térkép szerinti - 2020. július 27. és 2020. október 30. közötti megvalósulását.

Annak érdekében, hogy a mintaprojektre hosszabb felkészülési idő legyen biztosított, továbbá tekintettel a Polgármesteri Hivatal 2020. július 27-étől augusztus 5-éig tartó igazgatási szünetére, módosító indítvány vált szükségessé az I. és a II. számú határozati javaslat vonatkozásában aképpen, hogy a pilot projekt megvalósulása a 2020. augusztus 10. és október 31. közötti időszakra kapjon támogatást.

A forgalomcsillapítási intézkedéscsomag részét képező mintaprojekt tervezését végző Budapesti Közlekedési Központ (BKK) Zrt. 2020. július 20-án rendelkezésünkre bocsátotta a pilot projekt új, végleges megvalósítási átnézeti térképét, így ennek figyelembe vételével szükséges az elfogadás. Az új határidő a II. határozati javaslatot is érinti, ezért ezt is szükséges módosítani.

Az előterjesztés részét képező konkrét beavatkozások leírása a következőképpen alakul a végleges forgalomszervezési koncepció szerint:

1. Megfordul az utca egyirányúsága az alábbi utcákban:
   * Káldy Gyula utca: Paulay Ede utca és Király utca között a Király utca felé
   * Király utca: Holló utca és Kis Diófa utca között a Kisdiófa utca (Nagykörút) felé – a kerékpáros forgalom ellenirányban engedélyezett marad
   * Kis Diófa utca: Király utca és a Dob utca között a Dob utca felé
   * Dob utca: Kis Diófa utca és Holló utca között a Holló utca (Kiskörút) felé – a kerékpáros forgalom ellenirányban engedélyezett marad
   * Nyár utca: Dohány utca és Wesselényi utca között a Wesselényi utca felé
   * Nagy Diófa utca: Wesselényi utca és Dob utca között a Dob utca felé
   * Kazinczy utca: a Dohány utca és a Rákóczi út között a Rákóczi út felé
2. A közúti forgalom számára megfordul az utca egyirányúsága (a trolibusz és a kerékpár önálló szembevezetett sávon továbbra is haladhatnak a jelenlegi irányban)
   * Wesselényi utca: Nyár utca és Klauzál utca között a Klauzál utca (Nagykörút) felé
   * Dohány utca: Klauzál utca és Nyár utca között a Nyár utca (Kiskörút) felé
3. Korlátozott forgalmú válik:
   * Király utca: Rumbach Sebestyén utca melletti mélygarázs bejáratától a Károly körútig (csak az engedéllyel rendelkezők hajthatnak be)
   * Kazinczy utca: Király utca és Wesselényi utca között (csak a célforgalom hajthat be)
4. Zsákutcává válik:
   * Asbóth utca: a Király utca felől, a be- és kihajtás a Madách Imre út felől és felé lehetséges
5. Tempo30 zóna részévé válik:
   * Andrássy út – Nagymező utca – Király utca – Erzsébet körút – Wesselényi utca – Károly körút – Bajcsy-Zsilinszky út által határolt terület, a felsorolt útszakaszok nélkül
6. 30 km/h-s sebességkorlátozás hatálya alá kerül:
   * Wesselényi utca: Erzsébet körút és Károly körút között
   * Dohány utca: Károly körút és Erzsébet körút között
   * Nagy Diófa utca: Wesselényi utca és Dohány utca között
   * Nyár utca: Rákóczi út és Wesselényi utca között
   * Klauzál utca: Wesselényi utca és Rákóczi út között
   * Akácfa utca: Rákóczi út és Wesselényi utca között
7. Megszűnik a parkolási lehetőség:
   * Dob utca: Carl Lutz-emlékhely és Kazinczy utca között
   * Wesselényi utca: Klauzál utca és Nyár utca között a jelenlegi menetirány szerinti jobb oldalon
   * Dohány utca: Nyár utca és Klauzál utca között a jelenlegi menetirány szerinti jobb oldalon
   * Kazinczy utca: Király utca és Dohány utca között a korlátozott behajtás miatt
   * Király utca: Rumbach Sebestyén utca és Károly körút között a korlátozott behajtás miatt
   * Asbóth utca: Madách Imre tér és Király utca között a jelenlegi menetirány szerinti bal oldalon, valamint a Király utcai torkolatban a jobb oldalon is

Kérem Önöket, hogy az eredetileg kiküldött I. és II. határozati javaslat helyett a módosító indítvány szerinti határozati javaslatokat fogadják el.

**I.**

**Budapest Főváros VII. kerület Erzsébetváros Önkormányzata Képviselő-testületének …../2020. (VII.22.) határozata a „Belső-Erzsébetváros átfogó forgalomcsillapítása” pilot projektről**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy támogatja a „Belső-Erzsébetváros átfogó forgalomcsillapítása” pilot projekt - 2. mellékletben található Pilot Projekt átnézeti térkép szerinti - 2020. augusztus 10. és 2020. október 31. közötti megvalósulását.

**Felelős: Niedermüller Péter polgármester**

**Határidő: 2020. augusztus 10.**

**II.**

**Budapest Főváros VII. kerület Erzsébetváros Önkormányzata Képviselő-testületének …../2020. (VII.22.) határozata a „Belső-Erzsébetváros átfogó forgalomcsillapítása” pilot projektben érintett parkolóhelyekkel kapcsolatban**

1. Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy hozzájárul a „Belső-Erzsébetváros átfogó forgalomcsillapítása” pilot projektben érintett 129 db parkolóhelynek a Pilot Projekt idejére átmenetileg történő egyéb hasznosításához;
2. felkéri a polgármestert, hogy az 1. pontban foglaltakról tájékoztassa az EVIN Erzsébetvárosi Ingatlangazdálkodási Nonprofit Zártkörűen Működő Részvénytársaságot, a Budapest Főváros VII. Kerület Erzsébetváros Önkormányzata és az EVIN Erzsébetvárosi Ingatlangazdálkodási Nonprofit Zártkörűen Működő Részvénytársaság között a Budapest Főváros VII. Kerület Erzsébetváros Önkormányzata Polgármesterének a 497/2020. (VI.04.) határozata szerint megkötött közszolgáltatási szerződés szerint.

**Felelős: Niedermüller Péter polgármester**

**Határidő: 2020. augusztus 10.**

A kivonat hiteléül:

Budapest, 2020. június 22.

**dr. Györky Erika**  Jegyzői Iroda vezető

Bodzsár Tímea

jegyzőkönyvvezető